1940 áprilisában a "Königsberg" is részt vett a Norvégia elleni támadásban, avagy a Weserübung hadműveletben. A hadművelet során csapatokat szállított Wilhelmshavenből a norvégiai Bergenbe, csakúgy mint testvérhajója, a "Köln", valamint a "Bremse" nevű tüzérségi kiképzőhajó és további két torpedónaszád, a "Wolf" és a "Leopard". 1940. április 9-én a norvég parti lövegek megrongálták a "Königsberget" és a "Bremsét", amelynek következtében a két hajónak a norvég kikötőkben kellett maradnia, míg a többi hajó visszatért Németországba. A következő napon, a brit Tengerészeti Légi Haderő (Fleet Air Arm) 16 Blackburn Skua típusú zuhanóbombázója megtámadta a "Königsberget". A támadás során a "Königsberget" három találat érte. A Orkney-szigeteki Hatstonból induló brit bombázók közül 7 darab a 800. Tengerészeti Repülőszázadhoz (800 Naval Air Squadron), 9 pedig a 803. Tengerészeti Repülőszázadhoz (803 Naval Air Squadron) tartozott. A támadás következtében a hajó felborult, majd elsüllyedt a bergeni kikötőben.